C 342/252
ET
Euroopa Liidu Teataja
6.9.2022
Neljapäev, 17. veebruar 2022 (25)
Teave mittetulunduslike organisatsioonide füüsilisest isikust asutajate ja liikmete kohta võib olla tundlik teave.
Seetõttu peaksid liikmesriigid tagama, et mis tahes nõuded, mis viivad selliste isikuandmete töötlemiseni, ei piira Euroopa Parlamendi ja nõukogu määruse (EL) 2016/679 (3) (isikuandmete kaitse üldmäärus) ja eelkõige selle artikli 9 kohaldamist.
(26)
Igal isikul peaks olema vabadus otsustada, kas hakata või jääda mittetulundusliku organisatsiooni liikmeks või mitte, ning organisatsioonidel peaks olema vabadus kehtestada ise oma liikmesust käsitlevad reeglid, olles kohustatud järgima vaid diskrimineerimiskeelu põhimõtet.
Mittetulundusliku organisatsiooni liikmesus ei tohiks anda alust karistuste või piiravate meetmete kohaldamiseks, välja arvatud juhul, kui seda tehakse kriminaalõiguse jõustamise tagajärjel.
(27)
Mittetulunduslikke organisatsioone käsitlevad reeglid peaksid olema kooskõlas diskrimineerimiskeelu põhimõttega.
See hõlmab liikmesriigi kohustust tagada, et mis tahes isikut või isikute rühma, kes soovib asutada ühingu, ei seataks teise isiku või isikute rühmaga võrreldes põhjendamatult soodsamasse või ebasoodsamasse olukorda.
(28)
Mittetulunduslikke organisatsioone käsitlevaid reegleid peaksid rakendama reguleerivad asutused, kes tegutsevad erapooletult, sõltumatult ja õigeaegselt kooskõlas õigusega heale haldusele.
Otsuseid ja tegusid, mis mõjutavad mittetulunduslike organisatsioonide õiguste ja kohustuste teostamist, peaks saama sõltumatult läbi vaadata, sealhulgas kohtus.
(29)
Selleks et tagada soodne keskkond mittetulunduslike organisatsioonide tegevusele kogu liidus ning suurendada kõnealuses sektoris läbipaistvust ja usaldust, tuleb lihtsustada ja leevendada bürokraatiat ja regulatiivseid nõudeid, austada mittetulunduslike organisatsioonide autonoomset iseloomu, tagada, et need nõuded ei ole põhjendamatult koormavad, ühtlustada asutamis-, registreerimis- ja registrist kustutamise reegleid ning ajakohastada seotud menetlusi ja süsteeme.
Selleks tuleks käesolevas direktiivis kehtestada üldised kohustused haldusnormide lihtsustamiseks ning erikohustused reguleeriva raamistiku teatavate aspektide kohta.
(30)
Avalikes huvides tegutsevatel mittetulunduslikel organisatsioonidel on eriti tähtis roll ning seetõttu tuleks neid kohelda kõigis liikmesriikides samadel tingimustel soodsamalt.
(31)
Kooskõlas ühinemisõiguse piirangute vajalikkuse ja proportsionaalsuse põhimõttega tuleks mittetulunduslike organisatsioonide keelustamist ja nende tegevuse lõpetamist kasutada alati viimase abinõuna ning seda ei tohiks teha väiksemate rikkumiste tõttu, mida on võimalik korrigeerida või heastada.
(32)
Selleks et hõlbustada kogu liidus mittetulunduslike organisatsioonide liikuvust, tuleks kehtestada mittetulunduslike organisatsioonide võrdse kohtlemise ning piiriüleste ümberkujundamiste ja ühinemiste reeglite kogum.
(33)
Ühinemisvabadus on põhiõigus ning kuigi liikmesriikide õigusaktides ei pruugi tunnustada ametlikult asutamata ühinguid, ei tohiks see mõjutada selliste ühingute õigust nende territooriumil eksisteerida ja tegutseda.
(34)
Mittetulunduslikel organisatsioonidel on õigus eksisteerida ja tegutseda kooskõlas Euroopa inimõiguste konventsiooni ja hartaga, isegi kui nende asukohaliikmesriigi ametiasutused on nende registreerimisest meelevaldselt keeldunud.
(35)
Mittetulunduslikel organisatsioonidel peaks olema vabadus oma tegevuse tarbeks hankida, vastu võtta ja kasutada rahalisi ja materiaalseid vahendeid ning inimressursse, olgu need kodumaist, välismaist või rahvusvahelist päritolu.
Kogu liidus on mittetulunduslikud organisatsioonid teatanud sellest, et üha raskem on ligi pääseda ressurssidele, sealhulgas riiklikest vahenditest rahastamisele, ning üha rohkemates liikmesriikides ollakse mures mittetulunduslike organisatsioonide välisrahastusele ligipääsu kohta vastu võetavate rangete reeglite proportsionaalsuse pärast.
Peale selle on heategevuslikud organisatsioonid teatanud raskustest annetuste või toetuste andmisel.
Seepärast tuleb kehtestada mittetulunduslike organisatsioonide rahastamise põhimõtted ja standardid, milles käsitletakse ka
(3)
Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT L 119, 4.5.2016, lk 1).